ŉ Pa van Vryheid in KwaZulu-Natal is die naweek doodgeskiet nadat hy vermoedelik na ŉ afgeleë gebied gelok is deur iemand wat hom as ŉ voornemende klant voorgedoen het.

Gert Pretorius (49) se liggaam is Maandag in die vroeë oggendure, toegedraai in ŉ sak, langs ŉ pad in die omgewing van Kosibaai gevind nadat sy vrou, Mandie (43), hom ŉ dag tevore as vermis aangemeld het.

Gert, sy broers Marius en Koos en hulle ouers bedryf ŉ glas- en aluminiumonderneming op Vryheid.

Marius Pretorius het gesê hulle het ŉ oproep ontvang van ŉ man wat ŉ kwotasie versoek het, en Gert het Sondagoggend vroeg na die Jozini-omgewing vertrek om dit te gaan doen.

Hy het sy vrou aanvanklik gevra of sy wil saamry, maar weens omstandighede het Mandie tuis gebly. Gert het egter gesê Mandie moet sy foon se beweging deurlopend dophou. “Hy het dalk ŉ voorgevoel gehad. Hy het vir my gesê as ek niks van hom hoor nie, moet ek die polisie bel.”

Net ná tien Sondagoggend kon Mandie sy bewegings die laaste keer naspoor. Daarna was dit stil.

Mandie het haar man as vermis by die polisie aangemeld en ŉ grootskaalse soektog is begin. ŉ Voertuigopsporingsmaatskappy het ook met die soektog na Gert se Hilux-bakkie gehelp en dit is in die omgewing van die Mosambiekse grens nagespoor.

Volgens Marius het die maatskappy hom vroeër Sondag gebel en gevra of die bakkie wél in die omgewing van die grens mag wees. In dié stadium het niemand nog enige onraad vermoed nie en Marius het gesê Gert is wél daar vir werk.

Nadat die soektog gelas is, het informante in die omgewing die gemerkte werksbakkie in ŉ beboste gebied opgemerk en die polisie is daarheen ontplooi.

Volgens Marius het die mense in die bakkie – vermoedelik drie van hulle – uit die bakkie gespring en te voet verder gevlug. Hulle het verdwyn en van Gert was daar geen teken nie.

Maandag omstreeks 01:00 het die gevreesde oproep gevolg. Gert se liggaam is gevind. Hy is dood nadat hy in die gesig geskiet is.

“My hart is stil. Ek dink nie dit het al mooi ingesink nie. Een oomblik is daar trane en dan hou dit weer op. Dit voel vir my of hy gaan terugkom. Ek wag nog vir hom,” het Mandie gesê.

“Ek kan dit regtig nie glo nie. Hy wou ons kleinkinders sien grootword – ons hét nog nie eens kleinkinders nie. Ons het drome gehad om te gaan reis. Waar is dit heen?”

Die egpaar se oudste seun, Chris (24), het vroeër vandag sy pa se liggaam gaan uitken. Sy kleinboet Marnus (14) is doodstil ná sy pa se dood, sê Mandie.

“Mense moet gewaarsku word. Maak séker jy weet wie jy gaan sien. Ek is daardeur en my man is van my weggeneem.”

Marius sê hulle het verneem dat daar talle soortgelyke voorvalle in die omgewing van Jozini en Kosibaai aangemeld is waar kontrakteurs na kamma-klante gelok word en dan van hulle bakkies beroof word. Die voertuie word glo oor die grens gesmokkel.

Die moord op Gert Pretorius is egter die ergste voorval wat tot dusver aangemeld is. Die vermoede bestaan dat hy terugbaklei het en toe geskiet is.

“Ek wil net probeer keer dat ŉ volgende pa se familie deur dieselfde as ons gaan. Om daai mense te haat gaan nie help nie, maar ons hele familie is stukkend. Ek wil net die volgende gesin hiérdie hartseer spaar,” het Marius gesê.

Kol. Thembeka Mbhele, polisiewoordvoerder in KwaZulu-Natal, het gesê die Emanguzi-polisie ondersoek ŉ moordsaak.

Die polisie het nie kommentaar gelewer op bewerings dat ŉ voertuigdiefstalsindikaat moontlik by die voorval betrokke is nie.

Die sindikaat teiken glo veral Toyota Hilux-bakkies, asook Toyota Fortuners.